Chaynata niptinkum Pilato azotechirqa Jesusta.
Soldadokunañataqmi kichkamanta coronata simpaspanku Jesuspa umanman churarqaku,
hinachirqakutaqmi reypa hawa pachanwanpas.
Asuykuspankum nirqaku:
—¡Kawsachun Judiokunapa reynin!
Chaynata nispankum uyanpi laqechurqaku.
Pilatom mosoqmanta lloqsimuspan nirqa:
—Jesustam horqomuchkani,
yachaychikyá,
paypiqa manam imatapas tarinichu sentencianaypaq hinaqa —nispa.
Jesusmi lloqsimurqa hawaman kichkamanta coronayoq hinaspa reypa pachanwan churakusqa.
Chaymi Pilato nirqa:
—¡Kayqayá kay runaqa!
—nispa.
Sacerdotekunapa jefenkunañataqmi guardiakunapiwan Jesusta rikuykuspanku qaparirqaku:
—¡Chakataruy,
chakataruy!
—nispa.
Pilatoñataqmi nirqa:
—¡Qamkunayá chakatamuychik!
Paypiqa manam imatapas tarinichu sentencianaypaq hinaqa —nispa.
Judiokunañataqmi nirqa:
—Kanmi ñoqaykupa leyniyku,
chayman hinaqa wañunanmi yachakun “Diospa Churinmi kani” nisqanrayku.
Chay nisqankuta uyariruspanmi Pilatoqa astawanraq mancharikururqa.
Palacioman kutichispanmi Jesusta tapurqa:
—¿Maymantamá qamqa kanki?
—nispa.
Jesusñataqmi mana imatapas nirqachu.
Chaymi Pilato nirqa:
—¿Manachu contestawanki?
¿Manachum yachanki qamtaqa kacharinaypaq otaq chakatanaypaqpas atiyniyoq kasqayta?
—nispa.
Jesusñataqmi nirqa:
—Dios atiyta mana qosuptikiqa manam imanawankimanchu.
Chaynaqa qampa makikiman ñoqata churamuqmi qanmantapas aswan huchayoqqa —nispa.
Chayta uyariruspanmi Pilatoqa astawan kachaykuyta munarqa chaymi judiokunañataq astawanraq qaparkacharqaku:
—Payta kachaykuspaqa manam Rey Cesarpa amistadninchu kanki.
Pipas reypaq hapikuqqa Cesarpa enemigonmi —nispa.
Chaynata niptinkum hawaman Jesusta pusachimuspan sentencianan cortepi Pilato tiyaykurqa.
Chay sitiopa sutinmi karqa Loza Pampa,
hebreopiñataq Gabata.
Pascua Fiestapaq huk punchawllaña faltachkaptinmi yaqa chawpi punchawta judiokunata Pilato nirqa:
—Kayqayá reynikichikqa —nispa.
Paykunañataqmi qaparkacharqaku:
—¡Wañuchun,
wañuchun!
¡Chakatay!
—nispa.
Pilatoñataqmi nirqa:
—¿Reynikichiktachu chakatarusaq?
—nispa.
Sacerdotekunapa jefenkunañataqmi nirqa:
—Rey Cesarllam reyniykuqa,
manam hukqa kanchu —nispa.
Hinaptinmi Jesusta paykunaman Pilato entregaykurqa chakatanankupaq,
chaymi Jesusta pasachirqaku.